MODERN ขาย TPAC เกลี้ยงพอร์ต-รับกำไรกว่า 500 ลบ.
บล.ดีบีเอสฯประเมิน MODERN รับกำไรจากการขายบิ๊กล็อตหุ้น TPAC หลังหักภาษี มูลค่า 558 ล้านบาท ในไตรมาส 4 ปีนี้ พร้อมปรับลดคาดการณ์ผลประกอบการปีหน้า หลังส่วนแบ่งการรับรู้กำไรหายไปทันที 50-55 ล้านบาทต่อปี หวังเงินที่ได้ต่อยอดธุรกิจเดิมและขยายกิจการในภูมิภาคอาเซียน ขณะที่ราคาปรับขึ้นเล็กน้อย
14 ต.ค. 2558

ผู้สื่อข่าวรายงานว่า  เมื่อวันที่ 9 ต.ค.2558 บริษัท โมเดอร์นฟอร์มกรุ๊ป จำกัด (มหาชน) หรือ MODERN รายงานการจำหน่าย หุ้นของบริษัท พลาสติค และหีบห่อไทย จำกัด (มหาชน) หรือ TPAC โดยเป็นการขายทั้งจำนวนคิดเป็น  47.9%
นักวิเคราะห์หลักทรัพย์บล.ดีบีเอสวิคเคอร์ส (ประเทศไทย) กล่าวว่า การขายเงินลงทุนในบริษัทโมเดอร์นขายหุ้นทีแพคทั้งหมดที่ถืออยู่ 100 ล้านหุ้น (47.90%) ราคาหุ้นละ 7.80 บาท รวมเป็นเงิน 780 ล้านบาท และขาย TPAC-W1 จำนวน 20 ล้านหน่วย หน่วยละ 2.80 บาท รวมเป็นเงิน 56 ล้านบาท ออกไปให้กับผู้ซื้อทั้งหุ้นและวอร์แรนท์ คือ นายอานุช โลเฮีย และคามา อินเวสเมนท์ส ลิมิเต็ด มีกำไรก้อนใหญ่จากการขายหุ้นและวอร์แรนท์ ณ สิ้น มิ.ย.58 งบเดี่ยว ของโมเดอร์น บันทึกราคาทุนของหุ้นทีแพค ที่ถืออยู่ 100 ล้านหุ้น ไว้ที่ 138.172 ล้านบาท
ขณะที่ วอร์แรนท์ ได้มาฟรีจากการจัดสรรของบริษัททีแพค ให้กับผู้ถือหุ้นในวันที่ 22 พ.ค.2556 ฝ่ายวิจัย จึงประเมินในเบื้องต้นว่า โมเดอร์น จะมีกำไรจากการขายหลังภาษีเท่ากับ 558 ล้านบาท คิดเป็น 0.74 บาทต่อหุ้นโมเดอร์น ซึ่งจะบันทึกเข้ามาในไตรมาส 4ปี2558
ฝ่ายวิจัยคาดว่าบริษัทจะนำเงินที่ได้ จากการขายหุ้นและวอร์แรนท์ไว้ไปใช้ในการลงทุนต่อยอดธุรกิจ ปรับลดคาดการณ์กำไรปี 2559-2560 สะท้อนส่วนแบ่งกำไรจาก บริษัททีแพคที่หายไปในเบื้องต้นคาดว่าจะต้องปรับประมาณการลง 12% เพื่อสะท้อนส่วนแบ่งกำไรจากบริษัททีแพคที่จะหายไป ซึ่งฝ่ายวิจัยคาดการณ์ไว้ที่ 50-55 ล้านบาทต่อปี
อย่างไรก็ตาม หากบริษัทนำเงินไปลงทุนในธุรกิจที่ทำกำไรได้ดี ประมาณการกำไรก็จะปรับลดลงน้อยกว่าที่ทำไว้ ส่วนปี 2558 ต้องปรับเพิ่มประมาณการเพื่อสะท้อนกำไรจากการขายหุ้นและวอร์แรนท์
ล่าสุด TPAC รายงานตลาดหลักทรัพย์ว่า ผู้ซื้อหลักทรัพย์ต้องดำเนินการยื่นแบบ 247-3 เพื่อประกาศเจตนาในการถือครองหลักทรัพย์เพื่อครอบงำกิจการ ต่อสานักงานก.ล.ต. พร้อมกันนี้รับทราบการลาออกจากตำแหน่งกรรมการบริษัท 4 ท่าน และอนุมัติการแต่งตั้งกรรมการใหม่ของบริษัท แทนที่กรรมการเดิมซึ่งลาออกจากตำแหน่ง